钦定古今图书集成/明伦汇编/氏族典/第406卷 > 吕由诚
## 钦定古今图书集成/明伦汇编/氏族典/第406卷 > 吕由诚

按《宋史吕由诚传》：“由诚，字子明，御史中丞诲之季子。
以父恩补官，调邓州酒税，以功迁秩，知合水县，改乘
氏县，吕大防辟为属，通判成都。靖康元年，宰相唐恪
荐由诚刚直有家法，宜任台臣。召至京师，与恪议不
合，力辞求退，差知袭庆府。未及出关，金人陷京师，由
诚崎岖至郡，昼夜为备。康王移军济阳，由诚竭力馈”
饷，奉表劝进。时京东诸郡兵骄多内讧，独由诚拊循
有力，士乐为用。前后数被攻围，屹然自立。金人百道
攻城，矢石如雨，人无叛志。郡官有迎降者，执而械之。
判官赵令佳同心誓守，城陷，俱被执。金人欲生降之，
由诚不屈，乃杀其子仍于前。由诚不顾，与令佳同遇
害。子偰与其家四十口皆被执，无生还者。